<classify> BODI ya Mikopo ya Wanafunzi wa Elimu ya Juu HESLB imetangaza awamu ya kwanza ya wanufaika wa mikopo yenye waombaji 25,532, waliopangiwa mikopo yenye thamani ya Sh bilioni 88.36 kwa mwaka wa masomo 20182019.Akizungumza na waandishi wa habari jana Dar es Salaam, Mkurugenzi Mtendaji wa bodi hiyo, Abdul- Razaq Badru alisema kati ya wanafunzi hao, wanaume ni 16,085 na wanawake ni 9,447.Badru alisema katika awamu hiyo ya kwanza, HESLB imetoa mikopo yenye thamani ya Sh milioni 850.35 kwa wanafunzi 69 wanaoendelea na masomo nje ya nchi chini ya makubaliano maalumu na nchi rafiki saba zikiwemo Msumbiji, Algeria, Cuba, Urusi, Serbia, Ukraine na Ujerumani.Alisema bajeti ya fedha za mikopo ya elimu ya juu zilizotengwa kwa mwaka wa masomo 20182019 ni Sh bilioni 427.5. Alisema tayari serikali imetoa Sh bilioni 137.06 zinazohitajika wakati vyuo vinafunguliwa mwishoni mwa mwezi huu na mapema mwezi ujao ili kuwakopesha wanafunzi wapya na wanaoendelea na masomo wapatao 123,285.Fedha nyingine tunazipokea baadaye katika robo ya pili ya mwaka wa fedha kwa ajili ya malipo ya wanafunzi watakaopangiwa mikopo... hivyo kwa sasa tuna fedha tunazohitaji kwa waombaji wote wenye sifa, alieleza.Alisema katika wanafunzi hao 123,285, wanafunzi wapya wa mwaka wa kwanza ni 40,285 na tayari fedha yote imepatikana ili kuondoa uwezekano wa wanafunzi kupoteza muda katika usumbufu wa kufuatilia mikopo.Alisema orodha ya walioomba mikopo ni 41,000 na waliopata kwa awamu hii ni 25,532. Kuhusu kutangazwa awamu ya pili, alisema wataendelea kutoa orodha za wanaopangiwa mikopo kadri watakavyokamilisha uchambuzi wa wanafunzi walioomba mikopo na ambao pia wamepata na kuthibitisha udahili wao katika chuo kimoja ili kuhakikisha fedha za mikopo zinawafikia wahitaji katika vyuo walivyothibitisha.Baada ya kutangaza orodha waliyodahiliwa, baadaye tutafungua dirisha la kukata rufaa kwa wale ambao hawakuridhika, tutafungua Novemba Mosi hadi 15, zamani rufaa ilikuwa ni miezi mitatu ila sasa tunafanya kwa muda mfupi ili nao waweze kupata fursa ya kusoma kwa wakati, alisema mtendaji huyo wa HESLB.Alisema majina yote ya waombaji waliopangiwa mikopo katika awamu hiyo ya kwanza, yataweka katika mtandao wa HESLB wa uombaji wa mkopo na tovuti ya bodi na pia orodha ya majina hayo itatumwa vyuoni kwa ajili ya kurahisisha taratibu za usajili wa wanafunzi hao.Lengo la bodi ni kuhakikisha kuwa wanafunzi wa mwaka wa kwanza wenye sifa ya kupata mikopo katika mwaka wa masomo 20182019 wanapangiwa mikopo kabla ya vyuo kufunguliwa mwishoni mwa Oktoba, mwaka huu, alisema.Mwaka wa masomo wa 201819 unaanza Oktoba 29, mwaka huu. Pia aliwasihi waombaji wa mikopo kuwa watulivu wakati mchakato wa upangaji wa mikopo kwa wanafunzi wenye sifa kwa awamu inayofuata ukiendelea.Akizungumzia upangaji mikopo kwa wanafunzi wa mwaka wa pili na kuendelea, Mkurugenzi wa Uchambuzi na Upangaji Mikopo wa HESLB, Dk Veronica Nyahende alisema wanafunzi wenye mikopo na wanaoendelea na masomo, wataendelea kupata mikopo ikiwa wamefaulu mitihani na matokeo kuwasilishwa bodi na vyuo husika.Tunatoa mikopo ili mwanafunzi asome, kwa hiyo tutaendelea kuwapa mikopo wanafunzi wenye mikopo na wanaoendelea na masomo ikiwa tumepokea uthibitisho kuwa ana sifa za kuendelea na masomo katika mwaka unaoanza hivi punde, alisema Dk Nyahende.Alisema wanafunzi 83,000 wanaoendelea wanapatiwa mikopo baada ya kuthibitishwa kama wamefaulu na wanaendelea na masomo, na matokeo hayo huambatana na barua na vielelezo kutoka kwa mkuu wa chuo. Hata hivyo, alisema hadi sasa vyuo 10 ambavyo hakutaka kuvitaja alisema havijapeleka matokeo, hivyo wanafunzi wa vyuo hivyo wanaweza kuchelewa kupata mkopo.  <topic>: KITAIFA 